*Príloha F*

***Zbor väzenskej a justičnej stráže***

*Zdroj údajov: GR ZVJS*

**Informácia**

**o stave bezpečnosti a ochrany zdravia pri práci, vývoji pracovnej úrazovosti,**

**chorôb z povolania a iných poškodení zdravia pri práci v Zbore väzenskej a justičnej stráže za rok 2017**

**1. Úvod**

Na základe bodu B.3 uznesenia vlády Slovenskej republiky č. 624 z  9. septembra 2009, ktorým sa mení v uznesení vlády Slovenskej republiky č. 475 z 11. júna 2003 termín úlohy B.5, predkladá podpredsedníčka vlády a ministerka spravodlivosti SR Ministerstvu práce, sociálnych vecí a rodiny SR (ďalej len „MPSVR SR“) Informáciu o stave bezpečnosti a ochrany zdravia pri práci (ďalej len „BOZP“), pracovnej úrazovosti, chorôb z povolania a iných poškodení zdravia pri práci za predchádzajúci rok, ktorú pripravia ich orgány dozoru v oblasti BOZP v rozsahu svojej pôsobnosti (ďalej len „informácia“) každoročne do 31. marca. Informácia bola vypracovaná podľa obsahovej štruktúry určenej MPSVR SR a na základe žiadosti o zaslanie podkladov do Správy o stave ochrany práce a o činnosti orgánov štátnej správy v oblasti inšpekcie práce v roku 2017 zo dňa 18. januára 2018.

**2. Orgán dozoru zboru**

Štátny odborný dozor nad bezpečnosťou a ochranou zdravia pri výkone štátnej služby a pri práci (inšpekciu práce) na pracoviskách Zboru väzenskej a justičnej stráže (ďalej len „zbor“) vykonáva v súlade s ustanovením § 138 zákona č. 73/1998 Z. z. o štátnej službe príslušníkov Policajného zboru, Slovenskej informačnej služby, Zboru väzenskej a justičnej stráže Slovenskej republiky a Železničnej polície v znení neskorších predpisov (ďalej len „zákon č. 73/1998 Z. z.“) a § 2 ods. 4 zákona č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnaní a o zmene a doplnení niektorých zákonov v znení neskorších predpisov (ďalej len „zákon č. 125/2006 Z. z.“) orgán dozoru zboru nad bezpečnosťou a ochranou zdravia pri výkone štátnej služby a pri práci a pre ochranu pred požiarmi referátu špeciálnych činností odboru kontroly a právnych činností Generálneho riaditeľstva zboru (ďalej len „orgán dozoru zboru“).

Orgán dozoru zboru vykonáva  inšpekciu práce na pracoviskách zboru, a to predovšetkým dozor nad dodržiavaním predpisov na úseku bezpečnosti a ochrany zdravia pri plnení služobných úloh príslušníkmi zboru, pracovných úloh zamestnancami zboru, ako aj obvinenými vo výkone väzby zaradenými do práce (ďalej len „obvinený“) a odsúdenými vo výkone trestu odňatia slobody zaradenými do práce (ďalej len „odsúdený“) v rámci stredísk vedľajšieho hospodárstva a vnútorných prevádzok v ústavoch na výkon väzby, ústavoch na výkon trestu odňatia slobody, ústave na výkon trestu odňatia slobody pre mladistvých a v nemocnici pre obvinených a odsúdených (ďalej len „ústav“), ako aj požiarny dozor podľa § 66 ods. 1 písm. a) a ods. 3 zákona č. 314/2001 Z. z. o ochrane pred požiarmi v znení neskorších predpisov v objektoch zboru.

**3. Ciele, úlohy a priority orgánu dozoru zboru v roku 2017**

Ciele, úlohy a priority orgánu dozoru zboru pre rok 2017 vychádzali predovšetkým v zmysle ustanovení Stratégie bezpečnosti a ochrany zdravia pri práci v SR do roku 2020 (ďalej len „stratégia BOZP“) vrátane programu jej realizácie a z Koncepcie bezpečnosti a ochrany zdravia pri práci v podmienkach zboru na roky 2013 až 2020 (ďalej len „koncepcia BOZP“). Cieľom je predovšetkým zníženie počtu pracovných úrazov (ďalej len „PÚ“) a služobných úrazov v zbore, a to predovšetkým zníženie závažných PÚ a služobných úrazov, tzn. PÚ a služobných úrazov s následkom smrti (ďalej len „SPÚ“) a PÚ a služobných) úrazov s ťažkou ujmou na zdraví (ďalej len ŤUZ“), ako aj eliminovanie príčin chorôb z povolania (ďalej len „CHzP“), ďalej zlepšovanie prevencie a posilňovanie kultúry práce, a to v porovnaní so stavom dosiahnutým v roku 2012, kedy bola ukončená a vyhodnotená koncepcia BOZP na roky 2008 až 2012.

K presadzovaniu a postupnému splneniu tohto cieľa zameral orgán dozoru zboru v roku 2017 svoju činnosť tak, aby v rámci pridelených finančných prostriedkov zo štátneho rozpočtu bolo predovšetkým zrealizované splnenie vytýčených cieľov a priorít Stratégie BOZP a programu jej realizácie podľa schváleného harmonogramu úloh, ďalej orgán dozoru zboru svojou aktívnou činnosťou v oblasti inšpekcie práce presadzoval o vytvorenie podmienok na znižovanie počtu PÚ a služobných úrazov, najmä SPÚ, PÚ s ŤUZ a zníženie počtu priznaných CHzP. Rovnako sa snažil o zabezpečenie vhodných podmienok na výkon štátnej služby a pracovných podmienok na pracoviskách zboru i mimo nich. Vzhľadom na zistený nárast PÚ a služobných úrazov v 1. polroku 2017 bola orgánom dozoru zboru koncentrovaná pozornosť na odvetvia s vyšším rizikom poškodenia zdravia pri práci a vyšším počtom PÚ. Orgán dozoru zboru k zvýšeniu povedomia nadriadených zboru, príslušníkov zboru, zamestnancov zboru a odsúdených zaradených do práce využíval aj formy preventívnej činnosti a poskytovaním bezplatného poradenstva. Z uvedeného dôvodu sa aktívne podieľal na osvetovej činnosti v rámci vykonávania prednášok pre odsúdených a zabezpečoval aj vzdelávanie samostatných bezpečnostných technikov z ústavov, zdravotníckych pracovníkov, energetikov – vodohospodárov a stavebných technikov, ako aj nadriadených zboru z oddelení logistiky a oddelení zamestnávania, výroby a odbytu z ústavov. Orgán dozoru zboru v rámci kontrolnej činnosti kontroloval predovšetkým dodržiavanie všeobecne záväzných právnych predpisov a interných predpisov v oblasti bezpečnosti a ochrany zdravia pri výkone štátnej služby a pri práci a ochrany pred požiarmi na pracoviskách zboru, kde sa v súlade s úlohami vyplývajúcimi z platnej koncepcie BOZP zameriaval prioritne na oblasť prevencie úrazov spôsobených manipuláciou s bremenami a s ručným náradím, ďalej vedenia evidencie a registrácie PÚ a služobných úrazov a prijímania opatrení na predchádzanie vzniku podobných PÚ, a to predovšetkým pri PÚ spôsobených mimo pracovísk zboru.

**4. Prehľad dozorovaných subjektov**

Orgán dozoru zboru v roku 2017 na základe poverenia generálneho riaditeľa zboru vykonal

1. komplexné kontroly na úseku bezpečnosti a ochrany zdravia pri výkone štátnej služby a pri práci:
* v Ústave na výkon trestu odňatia slobody Dubnica nad Váhom,
* v Ústave na výkon trestu odňatia slobody Hrnčiarovce nad Parnou,
* v Ústave na výkon trestu odňatia slobody a Ústave na výkon väzby Ilava,
* v Ústave na výkon väzby a Ústave na výkon trestu odňatia slobody Nitra,
* v Ústave na výkon trestu odňatia slobody Nitra – Chrenová,
* v Ústave na výkon väzby a Ústave na výkon trestu odňatia slobody Prešov vrátane otvoreného oddelenia v Prešove a oddelenia výkonu trestu s miestom výkonu služby v Sabinove,
* v Liečebno-rehabilitačnom stredisku Zboru väzenskej a justičnej stráže a otvorenom oddelení v Kováčovej,

b) následné kontroly na úseku bezpečnosti a ochrany zdravia pri výkone štátnej služby a pri práci

* v Ústave na výkon väzby a Ústave na výkon trestu odňatia slobody Bratislava vrátane otvoreného oddelenia v Bratislave,
* v Ústave na výkon väzby a Ústave na výkon trestu odňatia slobody Košice,
* v Ústave na výkon trestu odňatia slobody Košice –Šaca,
* v Nemocnici pre obvinených a odsúdených a Ústave na výkon trestu odňatia slobody Trenčín vrátane otvoreného oddelenia v Opatovciach.

Prehľad výkonov orgánu dozoru zboru je podrobne uvedený v textovej prílohe a v tabuľkách č. 1 až č. 6.

**5. Zistenia orgánu dozoru zboru v kontrolovaných subjektoch**

V roku 2017 bolo zistených 170 nedostatkov, čo predstavuje oproti roku 2016 nárast
o 5,59 %. Podrobnejšie údaje o počtoch zistených nedostatkov v jednotlivých oblastiach výkonu inšpekcie práce sú uvedené v tabuľke č. 3 a č. 4.

V oblasti BOZP (položky s kódmi 0100 až 1000 a položka s kódom 1300 v tabuľke č. 3) bolo v roku 2017 zistených 170 nedostatkov. Najvyšší počet nedostatkov v počte 41 (24,12 %) bol zistený v súvislosti s prevádzkou a technickým stavom vyhradených technických zariadení (ďalej len „VTZ“), čo predstavuje oproti roku 2016 nárast o 7,89 % a rovnako aj v súvislosti s prevádzkovými budovami a objektmi zboru v počte 41 nedostatkov, čo predstavuje oproti roku 2016 výrazný pokles až o 50,60 %. V oblasti riadenia BOZP bolo zistených 28 nedostatkov, čo oproti roku 2016 predstavuje nárast až o 100 %. V rámci nedostatkov vzťahujúcich sa na stroje a zariadenia bolo celkovo zistených 7 nedostatkov, čo predstavuje nárast oproti roku 2016, kde boli zistené 3 nedostatky (nárast o 133,3 %). V rámci nedostatkov vzťahujúcich sa na osobné ochranné pracovné či služobné prostriedky (ďalej len „OOPP“) bolo zistených 8 nedostatkov, čo predstavuje oproti roku 2016 pokles o 38,46 %. Prehľad porušení predpisov a porovnanie počtu nedostatkov zistených v tých istých objektoch v predchádzajúcom roku v percentuálnom vyjadrení uvádza tabuľka č. 3.

Najčastejšie porušovaným všeobecne záväzným právnym predpisom je aj naďalej predovšetkým ustanovenie § 13 ods. 3 zákona č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov (ďalej len „zákon č. 124/2006 Z. z.“), podľa ktorého ústav môže užívať stavby, ich súčasti a pracovné priestory, prevádzkovať pracovné prostriedky a používať pracovné postupy, len ak zodpovedajú predpisom na zaistenie BOZP, ak sú dodržané podmienky, ktoré vymedzil ich projektant, konštruktér, tvorca alebo výrobca a po vykonaní údržby, prehliadok, kontrol, skúšok, úradných skúšok alebo odborných prehliadok a odborných skúšok ustanovených osobitnými predpismi alebo technickou dokumentáciou výrobcu.

Nedostatky v oblasti VTZ sa týkali hlavne nesplnenia povinností prevádzkovateľov VTZ (elektrických, tlakových) overovať bezpečnosť uvedených zariadení najmä opakovanými úradnými skúškami, ďalej odbornými prehliadkami a odbornými skúškami v predpísaných lehotách podľa osobitného predpisu a neodstraňovania nedostatkov zistených uvedenými skúškami. Ďalšie nedostatky boli zistené v evidencii VTZ, vo vedení konštrukčnej a sprievodnej dokumentácie týchto zariadení. V oblasti prevádzkových budov a objektov sa najviac nedostatkov vyskytovalo v objektoch zboru do ktorých sa neinvestovali finančné prostriedky na rekonštrukciu, opravy a údržbu. V oblasti riadenia BOZP zamestnávatelia nevenovali požadovanú pozornosť jednotlivým prvkom systému riadenia BOZP. Väčší počet nedostatkov bol zistený vo vedení evidencie pracovných a služobných úrazov a v kontrolnej činnosti ústavu pri vyžadovaní zmluvných povinností od objednávateľov prác a služieb. Úroveň riadenia BOZP je závislá od odbornej úrovne zamestnancov zboru vykonávajúcich úlohy v oblasti preventívnych a ochranných služieb
a právneho povedomia nadriadených zboru a vedúcich zamestnancov na všetkých stupňoch riadenia. Pri prevádzke strojov a zariadení bolo zistené ich nezabezpečenie ochrannými zariadeniami (krytmi). Počas výkonu inšpekcie práce bolo tiež zistené, že kontrolované subjekty nezabezpečili odstránenie zistených nedostatkov na prevádzkovaných strojoch a zariadeniach. Najčastejším nedostatkom v oblasti OOPP bolo neposkytovanie účinných OOPP, ktoré sú nevyhnutné k zabezpečeniu účinnej ochrany života a zdravia príslušníkov zboru, zamestnancov zboru a odsúdených zaradených do práce pri výkone pracovných úloh s ohľadom na všetky aspekty týkajúce sa výkonu štátnej služby a práce. Ďalším častým nedostatkom boli chyby v samotnom vypracovaní interného predpisu na poskytovanie OOPP.

Prehľad nedostatkov zistených v rámci kontrolnej činnosti orgánu dozoru zboru je v tabuľke č. 3 a podľa jednotlivých ústavov prehľadne zobrazený v tabuľkách č. 15 a č. 16.

**6. Nápravné a sankčné opatrenia orgánu dozoru zboru**

Po vykonanej kontrole sú štatutárom kontrolovaného ústavu prijaté opatrenia na odstránenie zistených nedostatkov (termíny k ich odstráneniu sú určené v protokole o vykonanej kontroly) prostredníctvom rozkazu príslušného riaditeľa ústavu k odstráneniu zistených nedostatkov z kontrolnej činnosti, pričom termín na ich odstránenie je prevažne podmienený pridelením finančných prostriedkov nevyhnutných na realizáciu ich včasného odstránenia. V prípade nezabezpečenia potrebných finančných prostriedkov bude naďalej pretrvávať porušovanie predpisov z oblasti BOZP a ochrany pred požiarmi. Prostredníctvom následnej kontroly vykonanej do roka od uskutočnenia komplexnej kontroly orgán dozoru zboru preveruje splnenie prijatých opatrení. Orgán dozoru zboru v súlade s interným prepisom vydáva aj opatrenia na okamžité odstránenie tých nedostatkov, ktorých charakter si to neodkladne vyžaduje vzhľadom na odvrátenie hrozby poškodenia zdravia alebo ohrozenia života osôb, vrátane vzniku požiaru alebo výbuchu, a to predovšetkým vydaním rozhodnutia o vylúčení veci z používania, prípadne rozhodnutím  o zastavení prevádzky. K odstráneniu nedostatkov z kontrolnej činnosti prijíma štatutár kontrolovaného ústavu následné termínované opatrenia s určením zodpovednej osoby.

Orgán dozoru zboru každoročne presadzuje požiadavku zabezpečiť ústavom nevyhnutné finančné prostriedky, ktoré budú účelovo viazané na odstránenie nedostatkov zistených v rámci vykonávanej kontrolnej činnosti. Jedná sa predovšetkým o ústavy, ktoré nie sú schopné zabezpečiť odstránenie zistených závažných nedostatkov či havarijných stavov z vlastných zdrojov. Zistené nedostatky nevyžadujúce kapitálové výdavky si ústavy podľa možností rozpočtu priebežne odstraňujú z bežných výdavkov. Odstraňovanie nedostatkov, ktorých riešenie si vyžaduje navýšenie rozpočtu v oblasti kapitálových výdavkov, sa rieši v závislosti od možností rozpočtu zboru.

Orgán dozoru zboru nemá oprávnenie na ukladanie sankcií pri výkone kontroly za nedodržiavanie všeobecne záväzných právnych predpisov a ostatných predpisov na zaistenie bezpečnosti a ochrany zdravia pri výkone štátnej služby a pri práci vrátane predpisov upravujúcich faktory pracovného prostredia (napr. ukladať blokové pokuty, uložiť zákaz činnosti, či odobrať oprávnenia fyzickým osobám a právnickým osobám, alebo odobrať osvedčenia fyzickým osobám).

Orgán dozoru zboru je povinný uviesť v protokole o výsledku kontroly zistené nedostatky a nadriadení zboru ukladajú podľa miery zavinenia a závažnosti porušenia predpisov na kontrolovanom úseku disciplinárne opatrenia príslušníkom zboru v súlade so zákonom č. 73/1998 Z. z., zamestnancom zboru v súlade s ustanoveniami Zákonníka práce, obvineným v súlade so zákonom č. 221/2006 Z. z. o výkone väzby v znení neskorších predpisov (ďalej len „zákon č. 221/2006 Z. z.) a odsúdeným v súlade so zákonom č. 475/2005 Z. z. o výkone trestu odňatia slobody a o zmene niektorých zákonov v znení neskorších predpisov (ďalej len „zákon č. 475/2005 Z. z.). Ústavy v prípade nedodržiavania predpisov v oblasti BOZP a ochrany pred požiarmi postupujú pri poskytovaní pracovnej sily na pracoviskách iných zamestnávateľov (objednávateľov prác) v súlade s ustanoveniami upravenými vo vzájomne uzatvorených zmluvách o poskytnutí pracovnej sily. Rovnako postupujú aj v prípade výpožičky objektov zboru a ich priestorov právnickým osobám alebo fyzickým osobám - podnikateľom, pričom zo strany ústavu môže dôjsť aj k okamžitému odstúpeniu od zmluvy v závislosti od závažnosti porušenia zmluvných podmienok.

**7. Stav a vývoj PÚ a služobných úrazov a CHzP**

V roku 2017 bolo v zbore zaevidovaných celkom 309 registrovaných PÚ (ďalej len „RPÚ“), pričom bol zaregistrovaný aj 1 závažný pracovný úraz - SPÚ.

V porovnaní s rokom 2012, kedy bolo zaevidovaných 239 RPÚ, bol v roku 2017 zaznamenaný nárast v počte RPÚ celkom o 70 prípadov. Aj napriek zvýšenému počtu RPÚ v roku 2017 došlo k zníženiu počtu závažných PÚ o 2 úrazy v porovnaní s rokom 2012; v roku 2012 boli zaregistrované 3 závažné PÚ s ťažkou ujmou na zdraví (ďalej len „ŤUZ“). V roku 2017 nebola v zbore priznaná CHzP a nebolo evidované ani ohrozenie CHzP.

V roku 2017 sa podarilo dosiahnuť nižšiu úrazovosť v porovnaní s rokom 2012 iba v oblasti vzniku PÚ s ŤUZ, ale žiaľ v roku 2017 došlo mimo pracoviska zboru k vzniku SPÚ u odsúdeného vo výkone trestu odňatia slobody zaradeného do práce (ďalej len „odsúdený zaradený do práce“).

Porovnanie počtu RPÚ v zbore v rokoch 2012 a 2017 je uvedené v grafe č. 1.

*graf č.1: Porovnanie počtu RPÚ v zbore v rokoch 2010 až 2017*

Počet RPÚ v zbore podľa jednotlivých mesiacov roku 2017 je uvedený v grafe č. 2.

*graf č.2: Počet RPÚ v zbore podľa mesiacov roku 2017*

Počet RPÚ v roku 2017 v zbore podľa dní v týždni je uvedený v grafe č. 3.

*graf č.3: Počet RPÚ v zbore podľa dní v týždni v roku 2017*

Veková štruktúra príslušníkov zboru, zamestnancov zboru a obvinených a odsúdených zaradených do práce je uvedená v grafe č. 4, 5 a 6.

*graf č.4: Veková štruktúra príslušníkov zboru, ktorí v roku 2017 utrpeli RPÚ*

*graf č.5: Veková štruktúra zamestnancov zboru, ktorí v roku 2017 utrpeli RPÚ.*

*graf č.6: Veková štruktúra obvinených a odsúdených zaradených do práce, ktorí v roku 2017 utrpeli RPÚ*

Z celkového počtu 265 RPÚ odsúdených vzniklo 191 RPÚ odsúdených zaradených do práce na pracoviskách mimo pracovísk zboru (tzn. až 72,08 %), kde sú odsúdení poskytovaní na práce na základe zmluvy a za zaistenie BOZP zodpovedajú príslušné právnické osoby alebo fyzické osoby. Orgán dozoru zboru vykonáva v zmysle ustanovenia § 2 ods. 4 zákona č. 125/2006 Z. z. inšpekciu práce (dozor nad dodržiavaním BOZP) výlučne na pracoviskách zboru.

Z hľadiska počtu úrazov pripadajúcich na 100 pracovníkov v zbore pri počte 9380 pracovníkov a 239 PÚ v roku 2012 pripadlo 2,55 PÚ na 100 pracovníkov a v roku 2017 pri počte 9771 pracovníkov a 309 PÚ až 3,16 PÚ na 100 pracovníkov.

Stav a vývoj PÚ a služobných úrazov je uvedená v tabuľkách č. 7 až č. 14.

**8. Spolupráca orgánu dozoru zboru**

V oblasti bezpečnosti a ochrany zdravia pri výkone štátnej služby a pri práci, ako aj ochrany pred požiarmi, orgán dozoru zboru spolupracoval v roku 2017 s rôznymi subjektmi (MPSVR SR, Národným inšpektorátom práce, Ministerstvom obrany SR - odborom dozorných činností a inšpektorátom práce v Trenčíne, Ministerstvom vnútra SR, Hasičským a  záchranným zborom, Finančnou správou SR, ďalej so zástupcami zamestnancov pre BOZP, poradcom pre technickú bezpečnosť a predpisy BOZP z Konfederácie odborových zväzov SR a Odborovým zväzom zboru predovšetkým pri zabezpečovaní vzdelávacích aktivít či pracovných stretnutí alebo pri tvorbe interných predpisov v oblasti BOZP alebo ochrany pred požiarmi, ako aj pri  spolupráci pri vyšetrovaní príčiny vzniku závažného PÚ.

**9. Hodnotenie stavu ochrany práce v roku 2017 a opatrenia orgánu dozoru zboru na zlepšenie stavu**

Zaistenie BOZP a úroveň podmienok na výkon štátnej služby a pracovných podmienok zodpovedá ekonomickej situácii kontrolovaných subjektov - ústavov. Aj v roku 2017 sa finančné prostriedky prioritne poskytovali predovšetkým na zabezpečenie základných potrieb pre obvinených a odsúdených v zmysle zákona č. 475/2005 Z. z. a zákona č. 221/2006 Z. z., ale treba zdôrazniť, že výrazný objem finančných prostriedkov bol pridelený aj na riešenie dlhotrvajúcich havarijných a kritických technických stavov predovšetkým v oblasti nevyhovujúceho technického stavu objektov zboru.

Z hľadiska zabezpečenia úloh bezpečnostnotechnickej služby vyplývajúcej z § 22 zákona  č. 124/2006 Z. z. je v každom ústave systemizované funkčné miesto bezpečnostný technik, resp. je v ústave bezpečnostnotechnická služba zabezpečená dodávateľsky a na generálnom riaditeľstve zboru je zabezpečená verejným zdravotníkom s požadovanou odbornou spôsobilosťou. Celkový počet funkčných miest bezpečnostných technikov zodpovedá požiadavke uvedenej v § 22 ods. 3 a v zmysle prílohy č. 1b) k zákonu č. 124/2006 Z. z. pričom, jeden bezpečnostný technik pripadá najviac na 600 zamestnancov. Do počtu zamestnancov sa však podľa § 3 písm. b) zákona č. 124/2006 Z. z. započítavajú výlučne príslušníci zboru a zamestnanci zboru, ale nie sú zohľadnení obvinení a odsúdení zaradení do práce, ktorí nemajú štatút zamestnanca, nakoľko nie sú v pracovnoprávnom vzťahu, ale v osobitnom vzťahu s príslušným ústavom.

Orgán dozoru zboru pri vykonávaní kontrolnej činnosti v ústavoch nepôsobí len represívne a metodicky, ale navrhuje aj preventívne opatrenia, a to najmä z dôvodu predchádzania vzniku PÚ a služobných úrazov, CHzP alebo ohrozenia CHzP a nebezpečných udalostí na pracoviskách zboru. Z hľadiska prevencie absentovalo v minulosti vykonávanie proaktívnej preventívnej údržby, ako aj nápravnej údržby, a to v dôsledku nedostatočného ekonomického zabezpečenia zboru z dôvodu niekoľko rokov pretrvávajúceho nedofinancovania základných potrieb zboru. Z uvedeného dôvodu neboli v roku 2017 ešte odstránené všetky zistené závažné nedostatky v oblasti BOZP a ochrany pred požiarmi, a to aj napriek úsiliu generálneho riaditeľstva zboru nevyhnutne navýšiť finančné prostriedky z dôvodu odstránenia nevyhovujúceho stavu.

Treba zdôrazniť, že v roku 2017 došlo k výraznému zlepšeniu predovšetkým v oblasti odstraňovania havarijných stavov a kritických technických stavov na objektoch zboru, modernizácie stavieb zboru, nevyhovujúcich a technicky zastaraných technologických zariadení a pracovných prostriedkov.

Z hľadiska zlepšenia stavu v oblasti BOZP a ochrany pred požiarmi je aj naďalej nevyhnutné pre zbor zabezpečiť dostatočné finančné prostriedky k plneniu povinností vyplývajúcich z predpisov v oblasti BOZP a ochrany pred požiarmi a k odstráneniu finančne nákladných nedostatkov, ktoré si však v súčasnej situácii vyžadujú podporu predovšetkým
zo strany Ministerstva financií SR a dôležité je rovnako aj stanovenie priorít účelu použitia poskytnutých finančných prostriedkov vzhľadom na efektívnosť a hospodárnosť vynakladaných finančných prostriedkov v zbore v súlade s plnením úloh vyplývajúcich predovšetkým z aktualizovanej koncepcie väzenstva.

**10. Záver**

Zbor zabezpečuje plnenie povinností v súvislosti s odstraňovaním zistených nedostatkov v oblasti BOZP a ochrany pred požiarmi. Prioritou naďalej zostáva riešenie nepriaznivého technického stavu niektorých objektov zboru vrátane vyhradených technických zariadení vzhľadom na ich fyzickú opotrebovanosť, nedostatok finančných prostriedkov na ich opravy, údržbu a ich obnovu, resp. modernizáciu, čo priamo ohrozuje existujúce kapacity a bezpečnosť.

Pozitívom je, že v roku 2017 sa podarilo výrazne odstrániť dlhotrvajúce závažné nedostatky v oblasti BOZP, či havarijné stavy v objektoch zboru a pri pokračovaní pozitívnej ekonomickej situácie v štátnom rozpočte môže v nadchádzajúcich rokoch vzniknúť potrebný priestor pre napĺňanie zákonného stavu v intenciách slovenskej legislatívy a odporúčaní Rady Európy v oblasti väzenstva, na stabilizáciu potrebných kapacít, na dôsledné napĺňanie účelu výkonu trestua účelu výkonu väzby, ako aj zabezpečenia bezpečnosti a ochrany zdravia pri výkone štátnej služby a pri práci a ochrany pred požiarmi.

**Príloha k informácia o stave bezpečnosti a ochrany zdravia pri práci, pracovnej úrazovosti, chorôb z povolania a iných poškodení zdravia z práce v Zbore väzenskej a justičnej stráže v roku 2017**

Orgán dozoru zboru predovšetkým:

1. vykonáva dozor nad dodržiavaním právnych predpisov upravujúcich podmienky na výkon štátnej služby príslušníkov zboru a pracovné podmienky zamestnancov zboru, obvinených a odsúdených zaradených do práce vrátane podmienok výkonu štátnej služby a pracovných podmienok žien, mladistvých a osôb so zmenenou pracovnou schopnosťou,
2. vykonáva dozor nad dodržiavaním právnych predpisov a ostatných predpisov na zaistenie bezpečnosti a ochrany zdravia pri výkone štátnej služby a pri práci a zaistenie bezpečnosti technických zariadení vrátane predpisov upravujúcich faktory pracovného prostredia,
3. vykonáva požiarny dozor v objektoch zboru,
4. posudzuje výber a prevádzkovanie pracovných priestorov pracovného prostredia, používanie OOPP,
5. vedie evidenciu PÚ príslušníkov zboru a zamestnancov zboru,
6. vedie evidenciu RPÚ v zbore,
7. vypracováva rozbor pracovnej úrazovosti a navrhuje opatrenia na znižovanie PÚ a služobných úrazov,
8. vydáva stanoviská na zaistenie bezpečnosti a ochrany zdravia pri výkone štátnej služby a pri práci v rámci stavebného a kolaudačného konania stavieb zboru,
9. vypracováva interné predpisy upravujúce oblasť bezpečnosti a ochrany zdravia pri výkone štátnej služby a pri práci a ochrany pred požiarmi,
10. zabezpečuje kontrolu plnenia Stratégie BOZP v SR v podmienkach zborua ju vyhodnocuje,
11. spolupracuje s Európskou agentúrou pre BOZP, Národným inšpektorátom práce, územne príslušnými inšpektorátmi práce, dozornými orgánmi Ministerstva vnútra SR, Ministerstva financií SR – Finančným riaditeľstvom SR, Ministerstva obrany SR, orgánmi verejného zdravotníctva a odborovými organizáciami,
12. poskytuje poradenstvo v oblasti bezpečnosti a ochrany zdravia pri výkone štátnej služby a pri práci a ochrany pred požiarmi,
13. vykonáva osvetu v oblasti bezpečnosti a ochrany zdravia pri výkone štátnej služby a pri práci a ochrany pred požiarmi.

**1.1 Personálne údaje**

Orgán dozoru zboru je v súčasnosti personálne obsadený dvoma príslušníkmi zboru. Pozostáva z hlavného inšpektora orgánu dozoru zboru a inšpektora orgánu dozoru zboru, ktorí majú vysokoškolské vzdelanie druhého stupňa v požadovanom odbore a majú odbornú spôsobilosť „autorizovaný bezpečnostný technik“ a „špecialista požiarnej ochrany“. Na jedného pracovníka orgánu dozoru zboru tak v roku 2017 pripadlo 4 885,5 pracovníkov z celkového počtu 9 771 pracovníkov (príslušníci zboru, zamestnanci zboru, obvinení a odsúdení zaradení do práce). Je potrebné však zdôrazniť, že orgán dozoru zboru vykonáva v objektoch zboru aj požiarny dozor a plní aj ďalšie úlohy uložené generálnym riaditeľom zboru alebo riaditeľom organizačno-právneho odboru Generálneho riaditeľstva zboru.

**1.2 Výkony**

Orgán dozoru zboru v hodnotenom období na úseku bezpečnosti a ochrany zdravia pri výkone štátnej služby a pri práci (ďalej len „úsek BOZP“) a ochrany pred požiarmi

1. vykonal 7 komplexných kontrol na úseku BOZP vrátane 7 komplexných protipožiarnych kontrol v služobných úradoch zboru,
2. vykonal 4 následné kontroly na úseku BOZP a 4 následné protipožiarne kontroly v služobných úradoch zboru a 2 následné protipožiarne kontroly u nájomcov objektov zboru alebo ich častí,
3. vykonal 1 tematickú protipožiarnu kontrolu,
4. posúdil 28 ks projektovej dokumentácie stavieb zboru pre účely stavebného konania alebo konania o zmene v užívaní časti stavby,
5. zúčastnil sa 7 krát na kolaudáciách stavieb zboru či konaní o zmene v užívaní stavieb alebo časti stavieb zboru,
6. predložil 1 písomné stanovisko k správe zo zisťovania príčiny vzniku požiarov, ktoré vznikol v areáli otvoreného oddelenia v Rimavskej Sobote – Sabovej,
7. vykonal v rámci lektorskej činnosti:
* školenie samostatných bezpečnostných technikov z ústavov na výkon trestu odňatia slobody, ústavov na výkon väzby, ústavu na výkon trestu odňatia slobody pre mladistvých a z nemocnice pre obvinených a odsúdených (ďalej len „ústav“) v Liečebno-rehabilitačnom stredisku zboru v Omšení,
* 6 osvetových prednášok pri príležitosti Európskeho týždňa BOZP pre odsúdených a 1 prednášku pri príležitosti Svetového dňa pre BOZP pre odsúdených,
* prednášku v oblasti BOZP a ochrany pred požiarmi na školení vedúcich a zástupcov oddelení logistiky z ústavov na výkon väzby, ústavov na výkon trestu odňatia slobody, ústavu na výkon trestu odňatia slobody pre mladistvých a nemocnice pre obvinených a odsúdených v Liečebno-rehabilitačnom stredisku zboru v Omšení,
* prednášku v oblasti BOZP na celoslovenskej porade vedúcich oddelení, skupín, referátov zamestnávania, výroby a odbytu z ústavov a na porade príslušníkov a zamestnancov oddelení, skupín, referátov zamestnávania v Liečebno-rehabilitačnom stredisku zboru v Kováčovej a Omšení,
* prednášku v oblasti BOZP a ochrany pred požiarmi porade stavebných technikov z ústavu v Liečebno-rehabilitačnom stredisku zboru v Kováčovej,
* 2 prednášky v oblasti BOZP na celoslovenskej konferencii vedúcich lekárov, posudkových lekárov, vedúcich sestier a sestier zboru „MEDPEN 2017“ a 1 prednášku na celoslovenskej konferencii zdravotníckych pracovníkov zboru „MEDFÓRUM 2017“ v Liečebno-rehabilitačnom stredisku zboru v Omšení,
* prednášku v oblasti problematiky poskytovania OOPP pre príslušníkov zboru spojenou s ich praktickou ukážkou v 7 špecializovaných odborných vzdelávaniach príslušníkov zboru v Inštitúte vzdelávania zboru v Nitre,
* priebežne vykonával školenia o ochrane pred požiarmi a oboznámenia o bezpečnosti a ochrany zdravia pri výkone štátnej služby a pri práci pre príslušníkov zboru a zamestnancov zboru zaradených na Generálnom riaditeľstve zboru a školenia o ochrane pred požiarmi a oboznámenia o BOZP pre odsúdených zaradených do práce na Generálnom riaditeľstve zboru (areál Šagátova ul. č. 1 v Bratislave a Ubytovacie zariadenie Generálneho riaditeľstva zboru, Mlynská dolina č. 51 v Bratislave), ako aj školenia o ochrane pred požiarmi pre príslušníkov zboru, ktorí zabezpečujú ochranu pred požiarmi v areáli Generálneho riaditeľstva zboru v mimopracovnom čase,
1. vypracoval a predložil podklady za zbor pre MPSVR SR do Správy o bezpečnosti a ochrane zdravia pri práci, vývoja pracovnej úrazovosti, chorôb z povolania a iných poškodení zdravia z práce za rok 2016,
2. vypracoval a predložil Ministerstvu spravodlivosti SR vyhodnotenie plnenia Stratégie bezpečnosti a ochrany zdravia pri práci v SR na roky 2016 až 2020 a programu jej realizácie v podmienkach zboru za rok 2016,
3. vypracoval rozbor RPÚ a služobných úrazov v zbore za rok 2016, ďalej prehľady o pracovnej úrazovosti v zbore za I. polrok 2017 a obdobie od 1. januára 2017 do 30. 11. 2017, ktoré predložil na zasadnutia Kolégia generálneho riaditeľa Zboru väzenskej a justičnej stráže,
4. vypracoval podklady k návrhu východísk rozpočtu generálneho riaditeľstva zboru na roky 2017 až 2019 za orgán dozoru zboru,
5. zabezpečil v spolupráci s BVH, spol. s r. o. prednášku v oblasti zaistenia BOZP vo výškach a nad voľnou hĺbkou pre samostatných bezpečnostných technikov a spojovacích technikov z ústavov v Liečebno-rehabilitačnom stredisku zboru v Omšení,
6. zúčastnil sa na zasadnutí Koordinačného výboru pre BOZP v Liečebno-rehabilitačnom stredisku zboru v Kováčovej,
7. organizačne zabezpečil a zúčastnil sa na pracovnom rokovaní orgánov dozoru ozbrojených síl a ozbrojených bezpečnostných zborov a inšpekcie práce (Ministerstva obrany SR, Ministerstva vnútra SR, Ministerstva financií SR - Finančnej správy SR, zboru, Národného inšpektorátu práce a MPSVR SR) v Liečebno-rehabilitačnom stredisku zboru v Kováčovej, kde bol prizvaný aj zástupca za Vězeňskú službu České republiky,
8. zúčastnil sa bezplatnom seminári s názvom: „Zdravé pracoviská pre všetky vekové kategórie“ organizovaného Národným inšpektorátom práce a Európskou agentúrou pre BOZP v Bratislave,
9. zástupca orgánu dozoru zboru sa zúčastnil na medzinárodnej konferencii FIRECO 2017 v Trenčíne,
10. vykonal odbornú prípravu členov požiarnych družstiev z ústavov Ilava a Leopoldov (v rozsahu 40 hodín) v spolupráci s Hasičským a záchranným zborom v priestoroch Výcvikového centra Hasičského a záchranného zboru v Lešti a ústavu Leopoldov,
11. vypracoval výzvy na predkladanie cenových ponúk v rámci verejného obstarávania:

- na výkon činnosti koordinátora bezpečnosti na stavbe: Stravovacia prevádzka ústavu Leopoldov,

- na nákup 2 ks autonómnych dýchacích prístrojov s príslušenstvom,

* na nákup ochranných kukiel pre hasičov,
* na nákup termokamery pre hasičov s príslušenstvom.
1. plnil ďalšie úlohy uložené generálnym riaditeľom zboru alebo riaditeľom Organizačno-právneho odboru Generálneho riaditeľstva zboru.

**1.3 Poradenská činnosť**

Poradenská činnosť (metodická pomoc) bola v roku 2017 vykonávaná pre všetkých pracovníkov v rámci zboru zabezpečovaná predovšetkým prostredníctvom bezpečnostnotechnickej služby v jednotlivých služobných úradoch, orgánom dozoru zboru, ale aj verejným zdravotníkom zboru, a to najmä: písomnou formou, elektronickou formou, telefonicky, prípadne osobným kontaktom. Bezpečnostnotechnická služba, orgán dozoru zboru a verejný zdravotník zboru poskytujú toto poradenstvo aj popri kontrolnej činnosti v služobných úradoch. Najčastejšie sú poskytované informácie v oblastiach registrácie a evidencie PÚ a služobných úrazov, ako aj ich odškodňovania, poskytovania OOPP, jej evidencie, ďalej požiadaviek na technickú dokumentáciu VTZ, požiadaviek na stavby alebo pracoviská z hľadiska predpisov na zaistenie BOZP a pod.

Za účelom zlepšenia poskytovania kvalitného poradenstva sa zabezpečuje v zbore aj pravidelné vzdelávanie pracovníkov bezpečnostnotechnických služieb služobných úradov, pracovníkov orgánu dozoru zboru a verejného zdravotníka zboru, ktorí pre služobné úrady toto poradenstvo poskytujú.

V súlade so schváleným Plánom akcií Zboru väzenskej a justičnej stráže na rok 2017 sa v rámci vzdelávacích aktivít uskutočnilo školenie pre samostatných bezpečnostných technikov z ústavov, ktorí zabezpečujú v ústavoch výkon bezpečnostnotechnickej služby a výkon funkcie technika požiarnej ochrany. Zbor sa pravidelne zapája do európskej kampane BOZP organizovanej Európskou agentúrou pre BOZP v Bilbao. V roku 2017 bola v rámci kampane na roky 2016 a 2017 s názvom: „Zdravé pracoviská pre všetky vekové kategórie“ a pracovníci orgánu dozoru zboru, verejný zdravotník a samostatní bezpečnostní technici sa zúčastnili bezplatných seminárov zabezpečovaných Národným kontaktným miestom Európskej agentúry pre BOZP pri Národnom inšpektoráte práce, ktoré sa uskutočnili v Bratislave a Prešove. Pracovník orgánu dozoru zboru vykonal prednáškovú činnosť na celoslovenskej konferencii vedúcich lekárov, posudkových lekárov, vedúcich sestier a sestier zboru s názvom „MEDPEN 2017“ a na celoslovenskej konferencii zdravotníckych pracovníkov s názvom: „MEDFÓRUM 2017“.

Význam sa v roku 2017 opätovne kládol aj na vzdelávanie predovšetkým odsúdených  s cieľom zlepšenia informovanosti v oblasti BOZP a orgán dozoru zboru zorganizoval v spolupráci s vybranými ústavmi pre odsúdených nad rámec vstupných a opakovaných oboznámení o BOZP, vyplývajúcich z ustanovení § 7 zákona č. 124/2006 Z. z., aj 6 osvetových prednášok z oblasti BOZP v rámci kultúrno-spoločenskej činnosti pri príležitosti už vyššie uvedenej európskej kampane v rámci Európskeho týždňa BOZP, ktorý pripadol na 43. kalendárny týždeň roka 2017.  Osvetová prednáška pre odsúdených bola hlavným inšpektorom orgánu dozoru zboru vykonaná v ústave Hrnčiarovce nad Parnou aj pri príležitosti Svetového dňa BOZP, ktorý každoročne pripadá na 28. apríl.

**1.4 Poskytovanie informácií**

V uplynulom roku poskytovali pracovníci orgánu dozoru zboru služobným úradom informácie ohľadom požiadaviek na zmeny užívania stavieb alebo ich častí, stavebných úprav súvisiacich so  zmenou tepelnej ochrany budov dodatočným zatepľovaním stavieb zboru z hľadiska protipožiarnej bezpečnosti a zaistenia bezpečnosti a ochrany zdravia, ďalej poskytovali predovšetkým zhotoviteľom stavieb zboru v rámci ich účasti na kontrolných dňoch informácie o požiadavkách z hľadiska bezpečných pracovných postupov pri vykonávaných stavebných činnostiach, ďalej prevádzkovania vyhradených technických zariadení a obsahu sprievodnej technickej dokumentácie VTZ. Orgán dozoru zboru poskytuje bezpečnostnotechnickej službe v ústavoch informácie a poradenstvo predovšetkým v oblasti evidencie a registrácie PÚ a služobných úrazov, ako aj problematike ich odškodňovania, otázok súvisiacich s problematikou poskytovania OOPP, bezpečnostných požiadaviek na pracovisko a pracovné prostriedky a podobne.

* 1. **Sťažnosti a podnety**

Orgán dozoru zboru vydal jedno stanovisko k podmetu príslušníka zboru vo veci objektívneho prešetrenie vzniku a okolností príčin služobného úrazu a v spolupráci s Odborom zamestnávania, výroby a odbytu a Odborom zdravotnej starostlivosti generálneho riaditeľstva zboru vydal dve stanoviská k dvom podnetom odsúdených vo veci zaistenia BOZP a odmeňovania odsúdených na pracoviskách zboru. Orgánu dozoru zboru nebola v roku 2017 zaslaná žiadna sťažnosť v oblasti BOZP.

* 1. **Príprava predpisov a technická normalizácia**

V rámci všeobecne záväzných právnych predpisov v oblasti BOZP orgán dozoru zboru nepripomienkoval v roku 2017 žiadny návrh zákona, nariadenia vlády SR a návrh vyhlášky ústredných orgánov štátnej správy. V rámci tvorby interných predpisov pripomienkoval návrh Rozkazu generálneho riaditeľa Zboru väzenskej a justičnej stráže, ktorým sa upravuje postup pri transporte odobratého biologického materiálu v zdravotníckych zariadeniach Zboru väzenskej a justičnej stráže a návrh Rozkazu generálneho riaditeľa Zboru väzenskej a justičnej stráže o poskytovaní OOPP na Generálnom riaditeľstve Zboru väzenskej a justičnej stráže. V zmysle zákona č. 125/2006 Z. z. neplnil úlohy v oblasti technickej normalizácie.